Hovinsaaren paperitehdas

**Hovinsaaren paperitehdas** (Walkisoft Oy, Kotkan paperitehdas) oli toinen Kotkan paperitehtaista. Tehdas sijaitsi Kotkan Hovinsaaressa Runeberginkatu 25:ssä. Se toimi sellutehtaana vuosina 1907–1941 ja paperitehtaana vuoteen 1999 saakka.

## Historia

Tehtaan perusti norjalainen insinööri Ole Nerdrum *Kotkan Selluloosa Oy:n* nimellä vuonna 1907. Nerdrum oli kolme vuotta aiemmin suunnitellut sellutehdasta Hallaan. Vuodesta 1920 alkaen tehdas toimi Leppäkoski Fabrikers Aktiebolagetin omistuksessa *Kotkan Sulfaattiselluloosa Oy:n* nimellä. Vuosina 1922 ja 1925 tehtaalla tehtiin mittavia muutoksia. Vuonna 1927 tehdas siirtyi Lojo Cellulosafabriks Ab:lle. Rafael Haarla osti yhtiön osake-enemmistön ja yhtiön nimi muuttui *Lohja-Kotka Oy:ksi* vuonna 1929. Vuosina 1935–1976 tehdas kuului Haarla-yhtiöön.

Vuonna 1935 Kotkan tehtaalle valmistui ensimmäinen sellun valkaisimo Suomessa. Selluloosan valmistus lopetettiin kuitenkin vuonna 1941. Jo hieman aiemmin tehtaassa oli aloitettu hienopaperin, selluloosavanun ja paperijalosteiden valmistus. Yhtyneet Paperitehtaat Oy osti Haarlan tehtaat vuonna 1976 ja tehdasalueelle rakennettiin kuivapaperitehdas 1980-luvulla. Tehtaan nimeksi tuli Walkisoft Oy Kotkan tehdas.

UPM-Kymmene myi Walkisoft-yksikkönsä liiketoiminnan vuonna 1999 yhdysvaltalaiselle Buckeye Technologies -yritykselle. Hovinsaaren paperitehdas jätettiin kaupan ulkopuolelle, koska UPM:n mukaan tehtaan laitteisto oli vanhentunut eikä tehdas ollut pienen kokonsa vuoksi kilpailukykyinen. Tehtaan 33 työntekijän kanssa aloitettiin yt-neuvottelut elokuussa 1999. Tehdas lopetti toimintansa samana vuonna.

Kotkassa on toiminut myös kolme muuta sellutehdasta; Kotkan sellutehdas (Kotkamills Oy), Sunila sekä lakkautettu Hallan sellutehdas.

## Rakennukset

Selluloosatehtaan vuosina 1906–1907 rakennetut tuotantotilat ovat tynnyrikattoisia, pitkiä halleja. Teräsbetoniset tynnyrikatot kattotuoleineen ja tukijänteineen kuuluvat varhaisempiin Suomessa rakennettuihin. Tehdas käsittää keitto-, pesu-, sihti- ja kuivausosastot sekä valkaisimon. Valkaisimo on käyttämättömänä. Tehtaan tiilistä savupiippua lyhennettiin 2000-luvulla.

## Merkittäviä vuosilukuja
* 1907 Sulfaattisellutehdas perustettiin
* 1922–1925 Mittavia uusintoja
* 1927 Tehdas siirtyi Lojo Cellulosafabriks AB:lle
* 1929 Lohja-Kotka Oy (Rafael Haarla)
* 1935 Paperikone PK1 ja valkaisulaitos käynnistyivät
* 1941 Sellun valmistus päättyi
* 1948 Paperikone PK2 käynnistyi
* 1976 Haarla-yhtymän ja Yhtyneet Paperitehtaat Oy:n fuusio
* 198x Kuivapaperitehdas
* 1999 Tehdas suljettiin

## Tehtaan paperikoneet

Tehtaan ensimmäinen paperikone oli 1930-luvun alussa ostettu käytetty paperikone, joka varastoitiin, mutta ei asennettu paikoilleen.
Toinen koneista oli ns. märkäkreppikone, jolla valmistettiin käsipyyhepaperia. Tehtaassa valmistettiin myös wc-paperia vuosina 1948–1968.

## Katso myös

* Korkeakosken kartonkitehdas
* Suomen paperiteollisuus

## Lähteet
* Wärtsilä-Koncernen Ab. (1959) At the service of the paper industry – From headbox to reel. Frenckellin kirjapaino. Helsinki. 30 s.
* Ilmakuva Hovinsaaren paperitehtaasta
* Tuuri, Antti. (1999) UPM-Kymmene, Metsän jättiläisen synty. Otava. Helsinki. 493 s.
* Raevuori, Yrjö, Haarla-yhtymä 1903–1953. Julkaisija Raf. Haarla Oy. Tampere 1957. Hämeen Kirjapaino Oy.
* Nykänen, Panu & Paulapuro, Hannu (2005) Telan ympäri – Vuosisata suomalaista paperikone- ja paperinvalmistustekniikkaa. Tekniikan Historian Seura THS ry. Helsinki
* http://www.taloussanomat.fi/arkisto/1999/07/16/amerikkalainen-buckeye-ostaa-upmn-walkisoftin/199910138/12

### Viitteet

## Aiheesta muualla
* Kuvia Hovinsaarelta (Facebook)
* Ab Kotka Cellulosa Fabrik (Pörssitieto)